EMORi   järgi oli Interneti-reklaami osakaal Eestis 1. poolaastal 5%. Paljud ütlevad, et seda on vähe. Ära unustatakse aga see, et kui suures osas muus reklaamis ongi meedias nähtav enamus reklaamist, seda nii kuludelt kui ka oma mahult, siis Interneti-reklaamis jääb suur osa reklaamitegevusest teisele, tellija poolele. Me võime osta veebis vaid pisikese  1-sõnalise tekstilingi ja maksta selle eest paar tuhat krooni, samas on selle lingi all meie veebisait, mille loomisele turundustiim on kulutanud sadu tuhandeid kroone ja sadu töötunde. Seega on netiturunduses palju sellist, mis ei lähe küll reklaami ja 5% alla, samas on sinna alla pandud hulgaliselt turundusressursse. Reklaami osakaal Internetis on seega väike, turunduse osakaal aga tunduvalt suurem. Neid kahte mõistet ei tohi seetõttu segamini ajada.    Kahju ainult, et EMOR ennast Eesti Keele  Instituudist targemaks peab ja Internet väikese tähega kirjutab. See paneb veidi kahtlema ka nende muu töö õigsuses. Häbi-häbi. Varsti ilmub Õigekeelsussõnaraamat 2006 - soovitan algatada korjanduse EMORile ühe eksemplari kinkimiseks. Kuigi   leiab netist ka tasuta. Katsun ka ise edaspidi jälle korralikum olla õige keelekasutuse poolelt.